Blaser ontmoet man wat hom met dood dreig | Netwerk24
Blaser ontmoet man wat hom met dood dreig
16 Augustus 2019 05:51
Die rugbyligaskeidsregter Robert Hicks is geprys vir sy reaksie nadat hy 'n doodsdreigement op sosiale media ontvang het en met die verantwoordelike persoon vergader het.
Robert Hicks het gekies om die beter persoon te wees nadat hy doodsdreigemente ontvang het. Foto: Getty Images
BBCSport berig Hicks is deur 'n aanhanger van die Warrington Wolves, 'n rugbyligaspan wat in Engeland se Super-liga meeding, gedreig ná 'n kragmeting in Mei.
Die aanhanger het 'n opgeskorte skorsing ontvang om Wolves-wedstryde by te woon nadat hy met Hicks en die Wolves se uitvoerende hoof, Karl Fitzpatrick, vergader het. Die polisie is ook by die kwessie betrek.
"Ek wil nie hê enigiemand moet dink ek lag die voorval af nie – die dreigement het aansienlike kommer en ontsteltenis in my gesin veroorsaak," sê Hicks.
"Maar nadat ek die kwessie met Karl en die polisie bepreek het, was ons van mening ons sou 'n doeltreffender punt maak deur van aangesig tot aangesig met die persoon te vergader.
"Hoewel dit vir ons almal 'n moeilike ervaring was, dink ek ons het almal die vertrek verlaat met die gedagte dat die vergadering die moeite werd was."
Die vergadering was glo die eerste in sy soort in die sport.
"Robert verdien lof vir die wyse waarop hy gereageer het en ons is meer as gelukkig om ons deel by te dra," sê Fitzpatrick.
"Ons is nie die enigste klub wat hierdie tipe kwessie hierdie seisoen beleef het nie en ek dink die meeste ondersteuners sal erken die neerhalende wyse waarop skeidsregters gereeld behandel word, is onregverdig.
"Ons wil hê meer mense – seuns en meisies, mans en vroue – moet wedstrydbeamptes word. Dit gaan slegs gebeur as ons die kultuur in die spel verander en dit duidelik maak dat hulle met respek behandel moet word."